‹‹በአፍ  መፍቻ ቋንቋ ማስተማርን ለፕሮፖጋንዳነት ከመዋል ወጥቶ በሥርዓት መመራት ከቻለ ሀገርን ሊያሳድግ የሚችል የትውልድ መቅረጫ መሣሪያ ነው፡፡›› የቋንቋ እና ሥነ ልሳን ምሁር
‹በአፍ መፍቻ ቋንቋ መማራችን የብሔረሰቡን ቋንቋ ከንግግር ወደ ጽሑፍ እንዲሻገር አስችሏል፡፡›› ከተለያዩ ብሔሮች ያነጋገርናቸው ግለሰቦችበዓለማቀፍ ደረጃ ዛሬ የካቲት 13/2012 ዓ.ም በአፍ መፍቻ ቋንቋ ቀንነት ታስቦ ውሏል፡፡ በአፍ መፍቻ ቋንቋ ትምህርን በማስተማር ቁጥራቸው ጥቂት የማይባሉ የዓለማችን ሀገራት ዕድገት ማስመዝገብ ችለዋል፡፡ እንደ እስራኤል፣ ቻይና፣ ጃፓን እና ህንድ የመሳሰሉ ሀገራት ውስጥ የሚገኙ ብሔሮች በየራሳችው ቋንቋ እንዲማሩና የምርምር ሥራዎችን እንዲሠሩ በመደረጉ ሀገር በቀል ዕውቀታቸውን ተጠቅመው ለውጥ እንዲያመጡ ረድቷቸዋል፡፡ ከዓለም ሀገራትም የፊት መስመሩን እንዲይዙ አስችሏቸዋል፡፡ኢትዮጵያም ባለፉት ዓመታት ዜጎቿ በአፍ መፍቻ ቋንቋቸው እንዲማሩ ስታደርግ ቆይታለች፡፡ በጋምቤላ ክልል ነዋሪ የሆኑት እና የኮሞ ተወላጁ ጋቱዋ ፖት እንዳሉት ባለፉት ዓመታት በሥርዓተ ትምህርት ውስጥ የአፍ መፍቻ ቋንቋ በመካተቱ ምሁራን የአካባቢያቸውን የሀገር በቀል ዕውቀቶች ለማሻሻል እንዲችሉ ዕድል ፈጥሯል፡፡ይሁን እንጅ ትምህርቱ የሚሰጠው በአንድ የትምህርት ዓይነት ብቻ መሆኑ እና ሌሎችንም የትምህርት ዓይነቶች ባለማካተቱ ይበልጥ እንዳይዳብር ማድረጉን ተናግረዋል፡፡ የአፍ መፍቻ ቋንቋ አካባቢን ለመረዳት፣ ባህልን ለማወቅ እና መሻሻል ያለባቸውን ለማሻሻል መዳበር እና ማደግ ያለባቸውንም ለማሳደግ ያለው ፋይዳ ትልቅ መሆኑን ነው ጋትዋ ፖት የተናገሩት፡፡